সম্প্রতি বিমানবন্দর সড়কে দুই শিক্ষার্থী বাসচাপায় নিহত হওয়ার ঘটনায় সড়ক দুর্ঘটনা এখন আলোচিত বিষয়। নিরাপদ সড়কের দাবিতে আন্দোলন করছে রাজধানীর বিভিন্ন শিক্ষাপ্রতিষ্ঠানের শিক্ষার্থীরা। এর মধ্যেই গত শুক্রবার মগবাজার মোড়ে বাসের ধাক্কায় এক ব্যক্তি নিহত হয়েছেন। রাজধানীতে সড়ক দুর্ঘটনায় নিহত ব্যক্তিদের মধ্যে বাস ও মোটরসাইকেল দুর্ঘটনায় নিহত ও আহতের সংখ্যা ৭০ শতাংশ। আর ট্রাফিক আইন না মেনে রাস্তা পারাপার হওয়ার সময় হতাহতের হার ৩০ শতাংশ। বাসের বেপরোয়া প্রতিযোগিতা, মোটরসাইকেলের অতিরিক্ত গতি ও হেলমেট ব্যবহার না করা এসব দুর্ঘটনার কারণ।